Több milliárd forint az egri turizmust szolgáló beruházásokra | HEOL
2017. 02. 11. 11:51
Több milliárd forint az egri turizmust szolgáló beruházásokra
A várról, a strandról és a közlekedés-fejlesztésről is szó volt az Eger Városi Turisztikai Kft. évadnyitó szakmai napján az egri városházán.
Milliárdok juthatnak az egri turisztikai fejlesztésre, cél, hogy a város és környéke kiemelt turisztikai térség legyen, egyebek közt erről is szó esett egy szerdai konferencián. Átalakult a magyar turizmus irányítási rendszere, a Magyar Turizmus Zrt. helyét a Magyar Turisztikai Ügynökség vette át. A szervezet még az idén szeretné a kormány elé vinni Eger körzetének kiemeltté nyilvánítását is.
A szakmai nap nyitó előadását Habis László, Eger polgármestere tartotta, aki a közeljövő egri turisztikai fejlesztéseit mutatta be. Egerben nagyon erős a kulturális motivációjú turizmus. Kiemelte azt is, hogy míg 2013-ban 409 ezer vendégéjszakát töltöttek el a turisták Egerben, addig tavaly 594 ezret.
Romkert helyett rendes vár
Elsőként a várról beszélt, amely több lépcsőben újul meg. Szeretnék a vár feljáró térségét rekonstruálni. Korszerű fogadóépületet alakítanak ki, lesz egy kiállítás a Hippolit-kapu, torony történetéről. Városképi szempontból a Varkoch-kapu bástyájának eredeti formára való visszaépítése lesz jelentős, a cipóosztó házzal a gasztronómiai kínálatot akarják bővíteni. A Dobó utca egyik házában Dobó István Látogatóközpontot terveznek létrehozni.
A kultúránál maradva, felújítanák, s jobban a turizmus szolgálatába állítanák a Rác templomot. A könyvtárként működő nagypréposti palota szintén megújul, de terveznek felújításokat a Gárdonyi-ház környékén is. Korszakos jelentőségű lehet az Egri Főegyházmegye 14 milliárdos fejlesztési csomagja, megújul az Érseki palota, az Érsekudvar, a Bazilika, a Ferences templom és rendház, a Hittudományi Főiskola épülete.
Uszodák és gyógyhely
A modern városok programjában készül a Nemzeti Vízilabda- és Úszóközpont. Az utánpótlás-nevelés és sportturizmus fejlesztése érdekében újjáépítik a Bárány Uszodát, a tervek között szerepel egy uszoda, valamint egy sportszálló is. A Bitskey Uszodát kulturális események fogadására is alkalmassá szeretnék tenni.
Az Érsekkert, a Termálfürdő és az úszóközpont környékére gyógyhely-fejlesztési pályázatot is beadtak. A termálfürdő szolgáltatásainak színvonalát is emelnék, szóba került a Strand Étterem ügye is, hogy a kínálat a magasabb minőség felé mozduljon el. A fejlesztéseket kiszolgálandó, a Hotel Flóra közvetlen közelében épül egy 250 férőhelyes parkolóház is.
Közcím: Több kerékpárút épül
Megújul a Vitkovics-ház és egy fiatalok számára vonzó sportpark kialakítása is cél. Megemlítette, hogy a térségi polgármesterek nagy álma az egerszalóki hőforrások irányába vezető, illetve az ostorosi, dél-bükki kerékpárút létrehozása.
Habis László szót ejtett arról, hogy fontos lesz a borturizmus is, s a borászatot illetően az egyetem is fejlesztéseket tervez. Aktualitás, hogy negyven éves a Bükki Nemzeti Park, az igazgatóság vezetésével erősítenék a kapcsolatot.
Idén 23 milliárd forint körüli költségvetéssel számolhat a város és ennek mintegy felét beruházásokra költik, igaz, ebben ipari és egyéb fejlesztések is lesznek.
Közterületeket, utakat újítanak meg
Habis László megemlítette azt is, hogy 2017-ben megduplázzák a közterületekre, parkokra szánt összeget a városi büdzsében. Ezen túlmenően pedig egy nemrég kötött megállapodásnak köszönhetően további egymilliárd forintot költhetnek közterületekre, utakra. Városrészenként felmérték a kritikus pontokat, 32 projektelem valósulhat meg. Fontos lesz például a Barkóczy és a Bródy Sándor utca rendbetétele, a Hadnagy utcai lakótelepen parkoló építése, a Pozsonyi utca környékének rendezése, vagy az Almagyar utca közműhálózatának és útjának fejlesztése. Ebben a projektben a TOP-ból kiszorult beruházások kaptak helyet.
Arra lehet pályázni, ami van
A szakmai napon Fejes Richárd Zsolt, a Széchenyi Programiroda részéről a közvetetten turisztikai fejlesztésekre is felhasználható pályázati forrásokról beszélt. Célzottan szálláshelyeknek, fürdőhelyeknek nincs most uniós pályázat, de energetikai korszerűsítésekre, egyebekre nyerhet pénzt a város. A falusi turizmusban érdekeltek vidékfejlesztési forrásból fejleszthetnek. Az egri vállalkozásoknak kevesebb a lehetőségük, hiszen több cím is szabad vállalkozási zónában érhető el. Dr. Bölcskei Krisztián adatjogász az adatvédelmi szabályokról és bírságokról adott tájékoztatást, például a bejelentkezéssel, hírlevél küldéssel, kamerarendszer üzemeltetéssel kapcsolatban.